***TÁJÉKOZTATÓ A LAKÓHELY KÖRNYEZETI ÁLLAPOTÁNAK ÉRTÉKELÉSÉRŐL***

***2020.***

**1. Bevezetés**

A kistérség a Zalai-dombság délnyugati végén, a Kerka-Mura szögletben helyezkedik el, nyugaton a Hetés tájegység, északon a Göcsej, délen a Mura folyó határolja, keleten a terület folytatódik a Zalai-dombságban, a Kerka északról délre folyva szeli át. A jelentős arányú erdősültség mellett vizek, vízfolyások, holtágak és bányatavak jellemzik a térséget, az országos átlaghoz képest sűrű településhálózattal. A táj viszonylagos érintetlensége, a falvak nyugalma, a szőlőhegyek közelsége értékeket és lehetőséget rejt.

Kerkaszentkirály Zala megye délnyugati részén, Nagykanizsától 42 km, Letenyétől 15 km, Zalaegerszegtől 60 km távolságra helyezkedik el. Erdős-dombos vidék övezi. Több utcás település, utcái és útjai a domborzat irányát követik.

A község a horvát-szlovén-magyar határ találkozása közelében fekszik, Nagykanizsától északnyugatra.

A napsütés órák száma 1850-1900 körül alakul évente, amiből a nyári évszakban 750 órát süt a nap. Évente 800 mm csapadék hullik, ebből átlag 480 mm a nyári félévben.

**2. Környezeti állapot értékelése**

**2.1. Felszíni vizek**

A jelentős csapadék és tagolt domborzat miatt a tájnak jelentős vízfeleslege van. A tájegység vízfolyásait a Zala illetve a Kerkán keresztül a Mura gyűjti össze. Árvizek a csapadék járásának megfelelően tavasszal és ősszel alakulnak ki, míg a kisvizek nyár végére esnek.

**2.2. Felszín alatti vizek**

A talajvíz 2-4 m mélységben található a felszín alatt, mennyisége nem jelentős. A talajvíz minőségét a mezőgazdaság műtrágya felhasználása okozta magas nitráttartalom rontja. A településen több ásott kút található, de szinte kizárólag locsolásra korlátozódik használatuk.

**2.3. Levegőminőség**

A levegő minősége jó, bár mérés hiányában nem állnak rendelkezésre pontos adatok a légszennyezések mértékéről. Légszennyezést okozó jelentős ipari vagy mezőgazdasági üzem nem működik a településen.

A levegő minősége jó, légszennyező forrás nincs. A légszennyezettséget a fűtésből eredő kibocsátások, valamint a gépjárművek károsanyag kibocsátása okozzák.

A megműveletlen földterületekről származó allergén pollenok enyhén terhelik a településen élőket.

A háztáji állattartás egyre kevésbé jelentős. Ködképződés a belterületre jellemző.

**2.4. Termőföld**

Kerkaszentkirályon körülbelül 601 ha szántóterület található. A leggyakrabban termesztett növények: kukorica, búza, repce, árpa. A legjelentősebb mezőgazdasági termelők az egyéni vállalkozók.

**2.5. Zaj-és rezgésvédelem**

Jelentősebb zajforrás a közúti közlekedés. Az M-70es út közelsége-amely északi oldalról kerüli el a falut mintegy 200 m távolságban - és a forgalom nagyságrendje miatt a településen magas a zajterhelés. Ez at M70-es autóút 2x2 sávosra bővítésével csak fokozódott.

A település belterületén a szűk útszakaszok következtében csak a sebességkorlátozással csökkenthető a zajterhelés. Jelentős zajforrás a mezőgazdasági gépek és a település belső gépkocsiforgalma is. A településen jelentős zajforrással üzemelő ipari tevékenység nincs.

**2.6. Zöldterület, természeti környezet és műemlékvédelem**

Kerkaszentkirály közigazgatási területe 811 hektár. A szántóterületek 601 ha foglalnak el. A külterületen a gyep 75 ha, az erdő nagyon csekély 31 ha területen helyezkedik el.

Építészetileg, néprajzilag értékesebb épület a településen nem található.

A település zöldterületei részben védelem alatt állnak. A falu határát zöldterületek és szántók övezik, ezek kezelésével nincs jelentős probléma. A környezet vadállománya róka, gímszarvas, őz, vaddisznó, borz, mókus, nyestből tevődik össze. A madárvilág is változatos: gólya, réti sas, fekete harkály, kis héja, vörös kánya, erdei fülesbagoly, fácán.

**2.7. Pollenterhelés**

A megműveletlen földterületekről származó allergén pollenok enyhén terhelik a településen élőket.

**2.8. Maradandó talajszennyezés**

Korábban kialakult szennyezésről nincs tudomása az önkormányzatnak.

**3. Infrastruktúra**

**3.1. Ivóvízellátás**

A község ivóvízellátását a Lovászi tározó látja el.

**3.2. Szennyvízkezelés**

Szennyvízelvezetés kiépítése 2005. évben teljes egészében megvalósult. A településen keletkező szennyvíz a Lovászi tárolóba került. A lovászi szennyvíztároló műszaki állapota az utóbbi években romlott, felújítása szükségessé vált.

**3.3. Csapadék-és belvíz elvezetés**

A községben a csapadékvíz-elvezető rendszer még a hagyományos rendszerű.

A kiépített árkok teljes egészében nyílt és burkolatlanok. A nagyobb esőzések idején jelentős mennyiségű hordalék kerül a csatornába, ami az átereszeknél rendszeres dugulást okoz. Az utcai árokrendszer, valamint a bevezető övárkok rendszeres tisztítása folyamatosan szükséges.

**3.4. Közlekedés**

Az M70-es gyorsforgalmi út Kerkaszentkirály belterületétől észak-keletre, illetve északra húzódik. A Letenyét Lentivel összekötő 7538 jelű út Kerkaszentkirálytól szintén észak-keletre, illetve északra fut, Dobrinál kell letérni a 75151 jelű, Kerkaszentkirályra vezető útra, mely északról vezet be a faluba. Az M70-est nagy forgalmú út közelsége miatt a térség több településével egyetemben fokozott és jelentős a zaj és rezgésterhelés, amely az M 70-es út 2x2 sávosra bővítésével csak fokozódott.

A Község megközelítését tömegközlekedéssel a ÉNYKK Északnyugat-magyarországi Közlekedési Központ Zrt. biztosítja. Vasúti hálózat nem érinti Kerkaszentkirály, a legközelebbi vasútállomás Lentiben és Csömödérben van.

Az önkormányzat tulajdonában lévő úthálózat jelenlegi állapota a községben elfogadható. A Magyar Közút Zrt. által fenntartott Béke út és Kerka-híd burkolata felújításra szorul.

**3.5. Hulladékkezelés**

A kommunális hulladékot a Viridis Pannónia Nonprofit Kft. szállítja hetente a településről. Szelektív hulladékgyűjtő sziget kialakítása megvalósult. Évente egyszer kerül sor lomtalanítási akcióra.

**4. Összefoglalás**

Kerkaszentkirály település számára fontos a vízelvezető árkok folyamatos karbantartása, árvíz-belvíz elleni védekezés a csapadékos időszakokban szükségszerű.

A település továbbra is kiemelt figyelmet fordít a turizmus fejlődésére. Programok szervezésével, szálláshelyek biztosításával a település környezetének védelmével, természeti értékeink megőrzésével turisztikai szempontból vonzó településképet kívánunk kialakítani.

**5. Javaslatok a jövőre vonatkozóan**

Az önkormányzat a lakosság környezettudatos nevelésével teheti a legtöbbet a környezet védeleméért. Az itt élőkben a természeti és kulturális értékek védelme iránt fel kell kelteni az elkötelezettséget.

Szükség van lakossági fórumokra, tájékoztatókra: ésszerű vízhasználatról; termőtalajok védelméről, racionális területhasználatról; környezetbarát termékek és szolgáltatások ismertetése témakörökben.

Fontos a bel-és külterületi zöldfelületek, árok-és útszélek gondozása, a parlagon maradt területek rendszeres kaszálása. Fontos és szükséges feladat, hogy az M70-es út közelsége miatti zajterhelés pl. védő erdősávval, vagy egyéb módon csökkentsük.

Kerkaszentkirály, 2020. december 11.

Pál Zoltán

polgármester